La Galeria de artă "Zamca" va avea loc vineri, 15 martie 2024, la ora 13:00, vernisajul expoziției de pictură "Ecouri din atelier", expoziție semnată de Iolanda Bădăluță. Curator: Mihai Pânzaru - PIM. Critic de artă: drd. Delia-Ioana Leizeriuc. Artista Iolanda Bădăluță a spus că expoziția se dorește a fi o recapitulare a traseului ei artistic din ultimii ani.
"Închisă în atelierul meu, am încercat prin tablourile mele să aduc lumină acolo unde eu am văzut umbră, să aduc apropiere acolo unde distanța s-a transformat în hău, iar acum încerc să vă aduc pe voi, bunii mei prieteni, lângă mine, ca să gustăm împreună din toate acestea", a completat Iolanda Bădăluță.
Lucrările pot fi admirate, în perioada 15-31 martie 2024, la Galeria de artă "Zamca" (strada Zamca, nr. 17, Suceava), de luni până vineri, între orele 9:00-17:00.